अनुराग ने सरसरी तौर पर दृष्टिपात कर लिया शोणित के अब तक के लालन-पालन के प्रति पूरे परिवार की संलग्नता पर। उम्र के तीसरे साल में ही उसे अंग्रेजी माध्यम स्कूल में भर्ती के लिए तैयार किया जाने लगा। प्ले स्कूल में भेजना, फिर घर में ही कोचिंग दिलाना, अंग्रेजी माध्यम के सभी चर्चित स्कूलों में ऐडमिशन के लिए टेस्ट दिलवाने की गंभीर कवायद करना। असफल होने पर अंतत: पैरवी लगाकर और एक बड़ी राशि डोनेशन में देकर शहर के सबसे नामी स्कूल में दाखिला करवाना।